钦定古今图书集成/方舆汇编/边裔典/第140卷 > 昆明国
## 钦定古今图书集成/方舆汇编/边裔典/第140卷 > 昆明国

明帝即位二年，起灵禽之园。远方国所献异鸟珍兽，
皆畜此园也。昆明国贡嗽金鸟，《人》云“其地去燃州九
千里出此鸟，形如雀而色黄，羽毛柔密，常翱翔海上”，
罗者得之，以为至祥。闻大魏之德，被于荒远，故越山
航海，来献大国。帝得此鸟，畜于灵禽之园，饴以真珠，
饮以龟脑。鸟常吐金屑如粟，铸之可以为器。昔汉武
帝时，有人献神雀，盖此类也。此鸟畏雪霜，乃起小屋
处之，名曰辟寒台。皆用水精为户牖，使内外通光。宫
人争以鸟吐之金用饰钗珮，谓之辟寒金。故宫人相
嘲曰：“不服辟寒金，郍得帝王心。”于是媚惑者乱，争此
宝金为身饰，及行卧，皆怀挟以要宠幸也。魏氏丧灭，
池台鞠为煨烬，嗽金之鸟，亦自翱翔。